Arranca a la Safor la gira d’Escena Erasmus UV i la Diputació de València amb ‘Un instant de bellesa’

## Arranca a la Safor la gira d’Escena Erasmus UV i la Diputació de València amb ‘Un instant de bellesa’

Una escena de l'obra 'Un instant de bellesa', per Escena Erasmus UV. Foto: Miguel Lorenzo.

Escena Erasmus de la Universitat de València va arribar a la Safor amb el seu setzé espectacle, ‘Un instant de bellesa’, la primera obra sobre la tragèdia humana causada per la dana del 29 d’octubre de 2024 que puja a les taules. Així, Escena Erasmus UV va arrancar la gira de la Diputació de València a les localitats de Palma de Gandia (7 de juny) i Gandia (12 de juny).

L’obra, que s’estrenà el passat mes de maig al Centre Cultural La Nau a València, viatjà a Palma de Gandia el passat dia 7 de juny i es va veure a l’Auditori Municipal. Dijous 12, l’espectacle es representà al Teatre Serrano de Gandia.

El projecte teatral europeu Escena Erasmus de la Universitat de València, Premi d’Honor de les Arts Escèniques Valencianes 2023, s’endinsa amb ‘Un instant de bellesa’ en la desolació que provocà una catàstrofe sense precedents al sud de València, colpejant i marcant tot un poble per la tragèdia.

A través dels textos de reconeguts autors i autores de l’escena cultural actual, alguns dels quals visqueren en primera persona aquella terrible experiència, Escena Erasmus UV explora les emocions i els sentiments de les persones que van veure desaparéixer la vida tal i com la coneixien al pas de l’aigua i la brutícia, però també com enmig del caos i la destrucció aparegueren sorprenents flaixos de llum en forma de fileres de persones voluntàries i campanyes solidàries arribades de tot el món per a recordar-nos que sí es pot renàixer del fang.

L’espectacle reflexiona al seu torn sobre la bellesa que, malgrat el dolor, pot arribar a sorgir de les catàstrofes naturals que han de suportar els éssers humans: incendis, terratrèmols, tsunamis i inundacions. Una bellesa humana que aplega sense demanar-la i que consola a les víctimes en moments de tanta tristesa.

‘Un instant de bellesa’ és una producció de la Universitat de València amb la gestió de la Fundació General UV i es representa a la Safor amb el suport de l’Àrea de Cultura de la Diputació de València.

Amb direcció de **Josep Valero**, el guió ha estat escrit per **Carles Alberola**, **Carmen Amoraga**, **Máximo Huerta**, **Maria Andrés**, **Joaquín Camps**, **Marta Toso**, **Jaime Millás**, **Sara Olivas**, **Sergio Serrano** i **Anna Marí**; i la dramatúrgia ha estat coordinada per **Daniel Tormo**. Representa l’obra un elenc format per huit estudiants Erasmus i valencians: **Lluna Avellaneda**, **Ollie Binnie**, **Yasmin Chaabane**, **Jordi Casamayor**, **Dolores E. Noriega**, **Laura Luque**, **Romain Timmermans** i **Àngels Vaca**.

**Renàixer del fang**  
**Josep Valero** destaca l’esforç de la producció d’enguany que s’ha desenvolupat “enmig d’un curs acadèmic que no ha sigut fàcil, replet de contratemps que han anat marcant les conseqüències de la dana”.

“Hem tornat a acollir-nos a la urgència, a escriure un text convidant un equip de dramaturgues i dramaturgs que ens ajudaren a reflexionar sobre la bellesa que trobem enmig de catàstrofes naturals i personals; perquè la bellesa enmig de la catàstrofe no és l’absència de dolor, sinó la capacitat de l’ésser humà de resistir amb dignitat, empatia i creativitat. I és en aquests moments on emergeixen gestos extraordinaris que, segurament, no resoldran res, però que li donen sentit a la nostra existència”, sosté.

Valero explica que ‘Un instant de bellesa’ és un espectacle “construït des de les entranyes, que passeja per futurs distòpics i que marca una línia contínua en forma de *flashback* per a fer un viatge des d’hipotètiques crisis provocades per incendis i tsunamis fins a escenes humanes de persones que van viure de primera mà els terratrèmols del centre d’Itàlia i sobretot la dana de València”.

En ‘Un instant de bellesa’, el públic s’enfronta a una proposta teatral que es construeix damunt l’escenari amb elements que no es troben en l’espai i on conviuen “la tristesa, la comèdia, la ràbia i la calma en intentar comprendre tot allò viscut”. “Oferim moltes preguntes i poques respostes, com fem sovint, perquè siga el mateix públic l’intèrpret protagonista”, apunta el director.

**La gira de l’Àrea de Cultura de la Diputació de València**  
La gira d’Escena Erasmus UV, promoguda per l’Àrea de Cultura de la Diputació de València i coneguda com ‘Les Europes Menudes’, és una iniciativa que impulsa la cooperació europea, la convivència i la dinamització cultural dels municipis valencians a través del teatre i les arts escèniques.

Aquest projecte combina la creació artística amb una experiència de convivència i intercanvi entre estudiantat universitari europeu i les comunitats dels nostres pobles, generant espais de reflexió compartida i diàleg intercultural.

La **Gira 2025 de l’Àrea de Cultura de la Diputació de València** arribarà a huit municipis de la província, oferint una jornada completa d’activitats culturals que culmina amb l’espectacle teatral i un col·loqui obert amb el públic. Aquest format promou la participació ciutadana, l’esperit crític i el valor de la cultura com a eina de desenvolupament local.

En aquest sentit, el diputat **Francisco Teruel** va reivindicar, durant la presentació de l’obra a València, la “cultura de valors europeus” que es trasllada a tota la província “a través del teatre aportant vivències, intercanvis culturals i relacions d’afecte que perduraran en el temps” i va assenyalar la importància de “construir Europa des dels més xicotets i a través de joves actors”. Va remarcar així mateix que Escena Erasmus UV “és un projecte ben pensat i ben executat, que s’ocupa d’assumptes que ens preocupen i per a rematar en les nostres dues llengües oficials: el valencià i el castellà”.

A més, la Universitat de València suma a aquesta gira les representacions de l’espectacle a **Gandia** i **Ontinyent** dins del seu programa UVSocietat que permet presentar el muntatge als grans teatres Serrano i Echegaray, respectivament.

Escena Erasmus UV és, en definitiva, una finestra oberta a Europa i una oportunitat perquè els pobles es connecten amb una cultura viva, jove i transformadora.

Podeu consultar el calendari de la gira completa en el web d’Escena Erasmus UV.

**16 anys, més de 350 ciutats i 5 premis de reconegut prestigi**  
Escena Erasmus és el projecte teatral europeu de la Universitat de València nascut l’any 2009. En Escena Erasmus UV hi participen principalment estudiants Erasmus i estudiants locals de la Universitat. L’objectiu és aprofitar el seu potencial creatiu durant l’any que passen a València i promoure la seua participació en la vida cultural del territori.

Els espectacles, que parlen sempre de l’actualitat, estan liderats per un equip professional de les arts escèniques valencianes. En els seus **16 anys d’història** han estat representats en **més de 350 ciutats** i en **festivals** de teatre com **Almagro**, **Olite**, **Olmedo**, **Santander** o **Alcalá de Henares**.

Escena Erasmus UV va ser guardonada amb el **Premi Europeu Carlemany de la Joventut 2011** del Parlament Europeu, la **Menció d’Honor 2018 del premi ‘Promoció del Patrimoni en la Cultura i les Arts’** de la Lliga Europea d’Empreses d’Arts Escèniques PEARLE a Brussel·les, el **Premi AVETID 2019** de l’Associació Valenciana d’Empreses d’Arts Escèniques al millor projecte teatral, la **Distinció “Lluís Vives”-Premi 9 d’Octubre de 2021** del Consell de la Generalitat Valenciana i el **Premi d’Honor de les Arts Escèniques Valencianes 2023** de l’Institut Valencià de Cultura de la Generalitat Valenciana.

Arxivat en:

, Arts escèniques
, Escena Erasmus
, Cultura i societat valenciana
, Fundació General UV
, Centre Internacional de Gandía

## Altres Notícies

La Nau de la Universitat es vist de blanc i negre en una obra teatral per a recordar Lluís Alcanyís, 'el metge de València'

Arranca a la Safor la gira d’Escena Erasmus UV i la Diputació de València amb ‘Un instant de bellesa’

ASSAIG-Grup de Teatre de la UV debuta amb el seu primer drama a La Nau, ‘El Far’, una adaptació de l’obra d’Octavi Egea

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar